Der er mange forskellige årsager til at der bliver spredt Fake News. Det kan handle om noget så elementært som hævn, hvor en privatperson vil hævne sig over en virksomhed eller institution. Personen går i gang med at sprede falske historier om virksomheden på de sociale medier. Det kan udvikle sig til, at historien bliver samlet op af et nyhedsmedie og derved får en endnu større eksponering. Der kan gå rigtig vidt, før nogen opdager, at historien er falsk.
Formålet kan også være et skade en politisk modstander. Her kan privatpersoner sprede historier på nettet, eller en politiker kan ‘plante’ en historie hos en journalist, der har til formål at skade modstanderens omdømme.
Det kan også være orkestreret på en langt højere niveau som for eksempel at forsøge at påvirke et valg, ved at sprede en stor mængde Fake News. Her kan korrupte mediemoguler være i ledtog med politikere og simpelthen bevidst sprede Fake News i etablerede medier for at påvirke valgresultatet.
Økonomisk vinding kan også være en årsag til, der bliver spredt Fake News. Det kan eksempelvis være videnskabelige “studier” betalt af en virksomhed og udsendt til pressen, der beskriver virksomhedens produkt positivt eller på anden måde understøtter virksomhedens interesser. Det kan for eksempel være et studie om, at klimaforandringerne ikke er menneskeskabte, betalt af en olieproducent, eller at cigaretter faktisk slet ikke er kræftfremkaldende - betalt af tobaksindustrien.